“Boshida xususiy firmalar ishlashiga majbur bo'ldik, kuchimiz yetmasdi” — Abdulla Aripov

Koronavirusga qarshi kurashish bo'yicha Respublika maxsus komissiyasining 23 fevraldagi yig'ilishida bosh vazir Abdulla Aripov muhokamalarga sabab bo'lgan Toshkent aeroportida kovidga qarshi 5 dollar evaziga olingan ekspress test yuzasidan izoh berdi. Bu haqda unda ishtirok etgan “Bugun.uz” muxbiri xabar qildi.
“Bitta narsa aytmoqchiman, yanvarda koronavirus to'lqini yuqorilagan paytda kuniga 200 dan ortiq odamda virus aniqlanardi. Aeroportlarda 12 ta xususiy firma ishladi. Biz uni to'xtatdik, ularning o'rniga Davlat bojxona qo'mitasi qoshidagi firmalar ishlay boshlaydi.
G'ishtko'prik chegara postida ham 17 ta xususiy firma ishlardi. U yerda ham bojxona qoshidagi firmalarni qo'ydik. Nimaga? Ishonasizmi-yo'qmi, mendagi ma'lumotlarga ko'ra, qo'lida ‘spravka’si bo'lganlar qayta tekshirilganda 300 tasida kasallik aniqlangandi. Boshida xususiy firmalar ishlashiga majbur bo'ldik, kuchimiz yetmasdi. Prezidentimiz sharoit qilib berganidan, asbob-uskunalar keltirib berganidan so'ng hammasini davlat tashkilotlari qilishi kerak bo'ldi”, — dedi Abdulla Aripov.
Eslatib o'tamiz, avvalroq Toshkent aeroportida kovidga ekspress test topshirayotganlar orasida norozilik yuzaga kelgani haqida xabar berilgandi. Keyinchalik O'zbekistonga kirishda ekspress test topshirish talabi bekor qilingandi.